DECIZIA DE PUNERE ÎN APLICARE (UE) 2022/2452 A COMISIEI

din 8 decembrie 2022

de stabilire a unor specificații tehnice suplimentare pentru documentul de călătorie provizoriu al UE instituit prin Directiva (UE) 2019/997 a Consiliului (1)

[notificată cu numărul C(2022) 8938]

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Directiva (UE) 2019/997 a Consiliului din 18 iunie 2019 de instituire a unui document de călătorie provizoriu al UE și de abrogare a Deciziei 96/409/PESC (2), în special articolul 9 alineatul (1),

întrucât:

(1) Directiva (UE) 2019/997 stabilește norme privind condițiile care trebuie respectate și procedura care trebuie urmată de cetățenii nereprezentați în țări terțe pentru a obține un document de călătorie provizoriu al UE („DCP UE”) și stabilește un model uniform pentru un astfel de document, care constă într-un formular-tip DCP UE și un autocolant-tip DCP UE.

(2) Anexele la Directiva (UE) 2019/997 stabilesc specificațiile pe care trebuie să le respecte formularul-tip DCP UE și autocolantul-tip DCP UE. Acum este necesar să se stabilească specificații tehnice suplimentare cu privire la designul, formatul și culorile formularului-tip DCP UE și ale autocolantului-tip DCP UE, cerințele privind materialul și tehnicile de imprimare ale formularului-tip DCP UE, precum și caracteristicile și cerințele de securitate, inclusiv standarde mai stricte care să asigure protecția împotriva falsificării și contrafacerii.

(3) Pentru a preveni contrafacerea și falsificarea și având în vedere caracterul aparte al specificațiilor tehnice suplimentare prevăzute în partea II a anexei la prezenta decizie, specificațiile respective trebuie să rămână secrete și să nu fie publicate.

(4) Pentru a asigura disponibilitatea documentelor de referință, statele membre ar trebui să își furnizeze reciproc și Comisiei specimene ale documentelor DCP UE produse și să păstreze specimene ale tirajelor ulterioare.

(5) Măsurile prevăzute în prezenta decizie sunt conforme cu avizul comitetului instituit prin articolul 6 din Regulamentul (CE) nr. 1683/95 al Consiliului (3),

ADOPTĂ PREZENTA DECIZIE:

Articolul 1 Specificațiile tehnice suplimentare privind cerințele prealabile, instrucțiunile și standardele de producție aplicabile documentelor de călătorie provizorii ale UE („DCP UE”) sunt cele prevăzute în partea I a anexei. Specificațiile tehnice suplimentare cu privire la designul, formatul și culorile formularului-tip DCP UE și ale autocolantului-tip DCP UE, cerințele privind materialele și tehnicile de imprimare ale formularului-tip DCP UE, precum și caracteristicile și cerințele de securitate, inclusiv standarde mai stricte care să asigure protecția împotriva falsificării și a contrafacerii, sunt prezentate în partea II a anexei. Partea II a anexei este clasificată SECRET UE/EU SECRET.

Articolul 2 Fiecare stat membru transmite Comisiei și celorlalte state membre un specimen de referință al DCP UE pe care l-a produs. Fiecare stat membru păstrează, de asemenea, specimene ale tirajelor ulterioare și le ține la dispoziția Comisiei și a celorlalte state membre.

Articolul 3 Prezenta decizie se adresează statelor membre.

Adoptată la Bruxelles, 8 decembrie 2022. Pentru Comisie Didier REYNDERS Membru al Comisiei

(1) SECRET UE/EU SECRET non classifiée en l’absence de la partie II de l’annexe/when detached from Part II of the Annex – non-classified.

(2) JO L 163, 20.6.2019, p. 1.

(3) Regulamentul (CE) nr. 1683/95 al Consiliului din 29 mai 1995 de instituire a unui model uniform de viză (JO L 164, 14.7.1995, p. 1).